b'\n_START_ARTICLE_\nRauvanj\xc3\xa4rvi (Kaavi)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 880 hehtaaria eli 8,8 neli\xc3\xb6kilometri\xc3\xa4. Se on 6,5 kilometri\xc3\xa4 pitk\xc3\xa4 ja 5,0 kilometri\xc3\xa4 leve\xc3\xa4. Se sijaitsee painaumassa, jonka luoteis- ja kaakkoispuolella on korkeampia m\xc3\xa4ki\xc3\xa4. J\xc3\xa4rven lahdet ja niemen seuraavat kallioper\xc3\xa4n uurroksia ja siksi rannat voivat viett\xc3\xa4\xc3\xa4 j\xc3\xa4rveen jyrk\xc3\xa4sti. J\xc3\xa4rvi olisi melko yhten\xc3\xa4inen etteiv\xc3\xa4t 1,5 kilometri\xc3\xa4 pitk\xc3\xa4 Hautaniemi ja kilometrin pituinen Riihiniemi jakaisi j\xc3\xa4rve\xc3\xa4. Riihiniemen ja Iso-Pippurin suojaan j\xc3\xa4\xc3\xa4v\xc3\xa4t Luvelammen lahti ja Tulilahti. Hautaniemen takana aukeaa 3,3 kilometri\xc3\xa4 pitk\xc3\xa4 ja 1,4 kilometri\xc3\xa4 leve\xc3\xa4 selk\xc3\xa4. Suurin j\xc3\xa4rvenselk\xc3\xa4 aukeaa kuitenkin j\xc3\xa4rven keskiosassa, joka on 3,2 kilometri\xc3\xa4 pitk\xc3\xa4 ja 2,4 kilometri\xc3\xa4 leve\xc3\xa4. Sen keskell\xc3\xa4 sijaitsee vain kolme saarta Rym\xc3\xa4saari, Ahosaari ja Purnusaari. J\xc3\xa4rven kaakkoisp\xc3\xa4\xc3\xa4ss\xc3\xa4 ty\xc3\xb6ntyy kaakkoon p\xc3\xa4in 2,2 kilometri\xc3\xa4 pitk\xc3\xa4 lahti, jonka lahdensuu on 400 metri\xc3\xa4 leve\xc3\xa4 ja jonka pohjukan nimi on Jokilahti. J\xc3\xa4rvelt\xc3\xa4 erottuu korkeita m\xc3\xa4ki\xc3\xa4 esimerkiksi Hautaniemess\xc3\xa4, jossa niemenp\xc3\xa4\xc3\xa4 kohoaa l\xc3\xa4hes 30 metrin korkeuteen, It\xc3\xa4jahdenkankaalla, jossa m\xc3\xa4ki kohoaa 40 metri\xc3\xa4. Jokilahdella saattaa erottaa pohjoisessa 65 metrin korkeuteen kohoavan Hautam\xc3\xa4en._NEWLINE_J\xc3\xa4rvess\xc3\xa4 on laskettu olevan 17 saarta. Niiden yhteispinta-ala on 12 hehtaaria, mik\xc3\xa4 on noin 1,4\xc2\xa0% j\xc3\xa4rven kokonaispinta-alasta. Saarista Iso-Pippuri ja Rym\xc3\xa4saari ovat pinta-alaltaan yli hehtaarin suuruisia, saarista 14 muuta ovat yli aarin ja yksi saarista on alle aarin kokoinen. Kartasta mittattuna Iso-Pippuri on yli 400 metri\xc3\xa4 pitk\xc3\xa4, 250 metri\xc3\xa4 leve\xc3\xa4 ja sen pinta-ala on l\xc3\xa4hes 7 hehtaaria. Rym\xc3\xa4saari on 200 metri\xc3\xa4 pitk\xc3\xa4 ja sen pinta-ala on l\xc3\xa4hes 1,5 hehtaaria. Muita nimettyj\xc3\xa4 saaria ovat Pohjoislahdella Myllysaari, j\xc3\xa4rven l\xc3\xa4nsip\xc3\xa4\xc3\xa4ss\xc3\xa4 Lahdensuusaari, Likosaari, Pieni-Pippuri, j\xc3\xa4rvensel\xc3\xa4ll\xc3\xa4 Rym\xc3\xa4saaren etel\xc3\xa4puolella Ruunasaari, Rihmasaari ja Liimosaari, j\xc3\xa4rvensel\xc3\xa4n it\xc3\xa4rannalla Ahosaari ja Purnusaari, sek\xc3\xa4 viel\xc3\xa4 pieni Paskonsaari. Vain Iso-Pippurissa on rakennuksia._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 63 miljoonaa kuutiometri\xc3\xa4 eli 0,063 kuutiokilometri\xc3\xa4. J\xc3\xa4rven keskisyvyys on 7,2 metri\xc3\xa4 ja suurin syvyys on 26,7 metri\xc3\xa4. Syvin kohta sijaitsee It\xc3\xa4lahdenkankaan edustalla Hanhikaarren kohdalla noin 300 metri\xc3\xa4 rannasta. Muita syv\xc3\xa4nteit\xc3\xa4 sijaitsee Hautaniemen it\xc3\xa4puolella It\xc3\xa4lahdessa, jossa on 17 metri\xc3\xa4 syv\xc3\xa4\xc3\xa4, Iso-Pippurin kaakkoispuolella, miss\xc3\xa4 on 19 metri\xc3\xa4 syv\xc3\xa4\xc3\xa4 ja j\xc3\xa4rvensel\xc3\xa4n keskell\xc3\xa4, jossa on useassa kohdassa yli 20 metri\xc3\xa4 syv\xc3\xa4\xc3\xa4._NEWLINE_J\xc3\xa4rven rantaviivan pituus on 44 kilometri\xc3\xa4, josta saarten rantaviivan yhteispituus on nelj\xc3\xa4 kilometri\xc3\xa4. Rannoilla ei ole kiinte\xc3\xa4\xc3\xa4 asutusta juuri ollenkaan ja vapaa-ajan asuntojakin on vain alle 30. J\xc3\xa4rve\xc3\xa4 luonnehtii sen er\xc3\xa4maisuus. J\xc3\xa4rven lounaisrantaa seuraavat et\xc3\xa4\xc3\xa4lt\xc3\xa4 seututie 573 ja Siilinj\xc3\xa4rvi\xe2\x80\x93Viinij\xc3\xa4rvi-rautatie. Seututielt\xc3\xa4 haarautuu Rauvantaipaleen suuntaan yhdystie 16498 ja Maarianvaaralla seututie 502.  N\xc3\xa4ilt\xc3\xa4 teilt\xc3\xa4 haarautuu rantojen asukkaille omia teit\xc3\xa4. J\xc3\xa4rven ainoa kulmakunta on Kurolankyl\xc3\xa4, koska Rauvantaipale sijaitsee laskujoen ymp\xc3\xa4rill\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Vuoksen vesist\xc3\xb6ss\xc3\xa4 (vesist\xc3\xb6aluetunnus 04) Juoj\xc3\xa4rven reitin valuma-alueen (04.7) Rauvanj\xc3\xa4rven valuma-alueella (04.78), jonka Rauvanj\xc3\xa4rven l\xc3\xa4hialueeseen (04.781) j\xc3\xa4rvi kuuluu. J\xc3\xa4rven vedenpinnan korkeus on 106,0 metri\xc3\xa4 mpy._NEWLINE_Valuma-alue saa p\xc3\xa4\xc3\xa4osan vedest\xc3\xa4\xc3\xa4n kaakon suunnalta Jokilahteen laskevasta Suurjoesta, joka on Suurijoen valuma-alueen (04.783) laskujoki, ja Pohjoislahteen laskevasta Syrj\xc3\xa4joesta, joka on Syrj\xc3\xa4joen valuma-alueen (04.782) laskujoki. Suurjoen valuma-alueella sijaitsevat esimerkiksi Rauvanlampi (27 ha) ja Keskilampi (14 ha) ja Syrj\xc3\xa4joen valuma-alueeseella Syrj\xc3\xa4j\xc3\xa4rvi (272 ha), Saarij\xc3\xa4rvi (254 ha) ja Alimmainen Saarilampi (26 ha). Rauvanj\xc3\xa4rven alueella on 10 yli hehtaarin kokoista j\xc3\xa4rve\xc3\xa4 tai lampea, jotka laskevat suoraan tai v\xc3\xa4lillisesti j\xc3\xa4rveen. Niist\xc3\xa4 huomattavimpia ovat Suuri-Huussa (3 ha) ja Pieni-Huussa (2 ha) laskevat Pohjoislahteen Huussanpuroa pitkin. Samaan puroon yhtyy Riihilammen oja, johonka yhtyv\xc3\xa4t viel\xc3\xa4 Palom\xc3\xa4en Valkeinen (27 ha) ja Mustinlampi (2 ha) yhteist\xc3\xa4 ojaa my\xc3\xb6ten. Iso-Pippurin pohjoispuolelle Tulilahteen laskevat Onkilampi (2 ha) ja Tulilampi (4 ha) yhteist\xc3\xa4 ojaa pitkin. Muut j\xc3\xa4rvet laskevat Rauvanj\xc3\xa4rveen omia laskuojaiaan my\xc3\xb6ten. Niit\xc3\xa4 ovat Jokilahteen laskeva Hautalampi (18 ha), Romulahteen Romupuroa my\xc3\xb6ten laskeva Maarianlampi (2 ha), ja viel\xc3\xa4 Tervalammen (3 ha) laskuoja Tevapuro laskee Pietunsuonlahteen Hautaniemen vastarantaan._NEWLINE_J\xc3\xa4rven laskujoki Rauvanjoken luusua sijaitsee Luvelammessa, josta joki laskee kahden kilometrin mittaisena 1,5 kilometrin p\xc3\xa4\xc3\xa4ss\xc3\xa4 Rikkaveden Luikonlahteen. J\xc3\xa4rvien v\xc3\xa4linen korkeusero on viisi metri\xc3\xa4. Jokeen laskee valuma-alueen j\xc3\xa4rvist\xc3\xa4 viel\xc3\xa4 Iso Rupanlampi (3 ha) ja Mankara (2 ha) yhteist\xc3\xa4 laskuojaa my\xc3\xb6ten.'